b'\n_START_ARTICLE_\nTatra T4\n_START_SECTION_\nT4D\n_START_PARAGRAPH_\n\xc3\x8en R.D. German\xc4\x83, cu acest tip de tramvai, care avea o capacitate de 26 de pasageri pe scaune \xc8\x99i 88 \xc3\xaen picioare, au fost \xc3\xaenzestrate patru ora\xc8\x99e, Dresda, Halle (Saale), Leipzig \xc8\x99i Magdeburg. \xc3\x8entre 1968 \xc8\x99i 1986 a fost livrat un total de 1.766 vehicule. Remorcile seriei T4D au fost denumite B4D \xc8\x99i aveau dou\xc4\x83 locuri \xc3\xaen plus \xc3\xaen locul cabinei vatmanului. 789 de astfel de remorci au fost livrate celor patru ora\xc8\x99e._NEWLINE_Datorit\xc4\x83 acestei configura\xc8\x9bii, a fost posibil\xc4\x83 realizarea unor ansambluri cu mai multe vagoane. Acesta a fost numit \xe2\x80\x9eGro\xc3\x9fzug\xe2\x80\x9d (\xc3\xaen rom\xc3\xa2n\xc4\x83 tren mare) \xc8\x99i era alc\xc4\x83tuit \xc3\xaen mod obi\xc8\x99nuit din dou\xc4\x83 vagoane motoare \xc8\x99i un vagon remorc\xc4\x83. Dup\xc4\x83 reunificare, Germania a \xc3\xaenceput modernizarea tramvaielor T4D. Vehiculele modernizate au fost codificate T4D-C (\xc3\xaen Halle), T4D-M (\xc3\xaen Leipzig), T4D-MS sau T4D-MT (\xc3\xaen Dresda). Majoritatea tramvaielor T4D nemodernizate au fost scoase din serviciu. \xc3\x8en 2010, tramvaiele T4D nemodernizate erau folosite doar ca vehicule de serviciu, pentru repara\xc8\x9bii \xc8\x99i \xc3\xaentre\xc8\x9binere. Magdeburg a donat c\xc3\xa2teva tramvaie ora\xc8\x99elor rom\xc3\xa2ne\xc8\x99ti Oradea \xc8\x99i Cluj-Napoca. Vehicule de la Halle sunt folosite \xc3\xaen prezent \xc3\xaen Kaliningrad, Ia\xc8\x99i, Belgrad (un tramvai, cu num\xc4\x83rul de garaj 1004), Sofia; vehicule din Leipzig \xc8\x99i Dresda circul\xc4\x83 \xc3\xaen Phenian (Coreea de Nord) \xc8\x99i Rostov-pe-Don (Rusia)._NEWLINE_De\xc8\x99i erau \xc3\xaenc\xc4\x83 func\xc8\x9bionale, tramvaiele T4D au fost retrase din serviciu \xc3\xaen Dresda \xc3\xaen special din motive de accesibilitate, deoarece vagoanele cu podea joas\xc4\x83 sunt acum obligatorii \xc3\xaen cazul oric\xc4\x83rei achizi\xc8\x9bii. Totu\xc8\x99i, unele T4D \xc3\xaenc\xc4\x83 mai ruleaz\xc4\x83 pe linii spre \xc8\x99i dinspre Universitatea Tehnic\xc4\x83 din Dresda, precum \xc8\x99i \xc3\xaen perioada pie\xc8\x9belor de Cr\xc4\x83ciun, pentru a spori frecven\xc8\x9ba tramvaielor. \xc3\x8en Leipzig, num\xc4\x83rul tramvaielor cu podea joas\xc4\x83 a fost crescut prin folosirea remorcilor cu podea joas\xc4\x83. _NEWLINE_Tramvaiul T4 se remarc\xc4\x83 prin design-ul s\xc4\x83u distinct, care difer\xc4\x83 de tramvaiele moderne, cu aspect de \xe2\x80\x9ecutie\xe2\x80\x9d.\n_START_SECTION_\nT4SU\n_START_PARAGRAPH_\n\xc3\x8en URSS, precum \xc3\xaen Republica Democrat\xc4\x83 German\xc4\x83, existau re\xc8\x9bele de tramvai care nu permiteau o l\xc4\x83\xc8\x9bime a vehiculelor mai mare de 2,20 m. Deoarece aceasta era prea restrictiv\xc4\x83 pentru vechile tramvaie T3, modelul T4 a fost v\xc3\xa2ndut Uniunii Sovietice sub denumirea de T4SU. Au fost livrate doar automotoare, f\xc4\x83r\xc4\x83 un al doilea vagon tractat, iar cabina vatmanului era complet \xc3\xaenchis\xc4\x83.\n_START_SECTION_\nT4R\n_START_PARAGRAPH_\nTramvaiele livrate Rom\xc3\xa2niei nu difereau din punct de vedere tehnic de cele livrate URSS. Deoarece vehiculele puteau fi folosite, datorit\xc4\x83 dimensiunilor reduse, pe toate re\xc8\x9belele rom\xc3\xa2ne\xc8\x99ti, ele au fost utilizate mult mai frecvent fa\xc8\x9b\xc4\x83 de T3. \xc3\x8en prezent, tramvaiele T4 din toate ora\xc8\x99ele, cu excep\xc8\x9bia Bucure\xc8\x99tiului, sunt \xc3\xaentr-o stare avansat\xc4\x83 de degradare, iar cea mai mare parte au fost retrase din serviciu._NEWLINE_Livrarea lor a \xc3\xaenceput \xc3\xaen 1973, pentru ITB, toate exemplarele intr\xc3\xa2nd \xc3\xaen circula\xc8\x9bie p\xc3\xa2n\xc4\x83 la finalul anului 1975. \xc3\x8en 1974 au fost introduse \xc3\xaen Arad, iar \xc3\xaen 1978, au intrat \xc3\xaen circula\xc8\x9bie la Ia\xc8\x99i, Br\xc4\x83ila \xc8\x99i Gala\xc8\x9bi. Importarea tramvaielor Tatra a fost oprit\xc4\x83 \xc3\xaen 1981, din cauza datoriilor externe ale RSR, duc\xc3\xa2nd astfel la utilizarea tramvaielor Timi\xc8\x99 2, deoarece erau de produc\xc8\x9bie intern\xc4\x83._NEWLINE_\xc3\x8en 1998, RATB a \xc3\xaenceput un proces de modernizare a vehiculelor T4R care includea realizarea unor tramvaie articulate cu \xc8\x99ase osii din dou\xc4\x83 tramvaie T4R. Noul model a fost denumit \xe2\x80\x9eBucur 1\xe2\x80\x9d. Proiectul a progresat foarte lent din cauza problemelor financiare, iar num\xc4\x83rul tramvaielor care vor fi realizate este \xc3\xaenc\xc4\x83 neclar, de\xc8\x99i ini\xc8\x9bial s-a dorit convertirea tuturor celor 130 de exemplare T4 \xc3\xaen 65 de tramvaie modernizate \xe2\x80\x9eBucur\xe2\x80\x9d. Vagoanele 3001-3003 au avut o caroserie aparte, iar vagoanale 3001 \xc8\x99i 3002 permiteau circula\xc8\x9bia \xc3\xaen direc\xc8\x9bii opuse. Vagonul 3003 are, \xc3\xaens\xc4\x83, doar un post de manevr\xc4\x83. Vagoanele 3004-3011 au a caroserie identic\xc4\x83 a vagoanelor V3A-CH-PPC. Produc\xc8\x9bia lor a fost \xc3\xaencetat\xc4\x83 \xc3\xaen 2011._NEWLINE_Tramvaiele T4R din Bucure\xc8\x99ti sunt numerotate de la 3301 la 3431, dar au fost livrate doar 130 de buc\xc4\x83\xc8\x9bi. Tramvaiul cu num\xc4\x83rul 3339 nu a fost niciodat\xc4\x83 livrat. Legende urbane spun c\xc4\x83 \xc4\x8cKD ar fi imprimat gre\xc8\x99it num\xc4\x83rul \xc8\x99i c\xc4\x83 RATB ar fi semnat pentru un tramvai care \xc3\xaen realitate ori nu a fost fabricat, ori a fost trimis \xc3\xaen alt\xc4\x83 parte, ori a fost avariat \xc3\xaenainte de livrare, apoi \xc4\x8cKD ar fi furnizat ultimul tramvai pentru Bucure\xc8\x99ti, numerotat 3431. Legendele sunt totu\xc8\x99i false, deoarece documentele oficiale ale RATB men\xc8\x9bioneaz\xc4\x83 130 de buc\xc4\x83\xc8\x9bi T4R primite de ora\xc8\x99ul Bucure\xc8\x99ti, \xc8\x99i nu 131._NEWLINE_\xc3\x8en 2019, tramvaiele T4R din Bucure\xc8\x99ti circul\xc4\x83 \xc3\xaen numere reduse, \xc3\xaen mare parte pe liniile 11, 35, 44 \xc8\x99i 47. \xc3\x8en septembrie 2017, acestea au fost retrase de pe linia 25, dup\xc4\x83 ce un incendiu la vagonul-remorc\xc4\x83 3385 a dus la interzicerea circula\xc8\x9biei acestor vagoane cuplate \xc3\xaempreun\xc4\x83, circul\xc3\xa2nd ast\xc4\x83zi doar \xc3\xaen forma\xc8\x9bie solo. La Ia\xc8\x99i, Br\xc4\x83ila, Gala\xc8\x9bi \xc8\x99i Arad, aceste vagoane nu mai circul\xc4\x83. P\xc3\xa2n\xc4\x83 la finalul anului se inten\xc8\x9bioneaz\xc4\x83 scoaterea definitiv\xc4\x83 din circula\xc8\x9bie a Tatrelor din Bucure\xc8\x99ti, prim\xc4\x83ria lans\xc3\xa2nd licita\xc8\x9bia pentru achizi\xc8\x9bionarea unor tramvaie noi. \xc3\x8en martie 2019, ro\xc8\x9bile vagonului 3381 s-au pr\xc4\x83bu\xc8\x99it pe linia 47, lucru ce a dus la retragerea permanent\xc4\x83 a tramvaielor. Retragerea permanent\xc4\x83 din circula\xc8\x9bie, \xc3\xaens\xc4\x83, nu a fost posibil\xc4\x83, deoarece exist\xc4\x83 o lips\xc4\x83 de tramvaie pe re\xc8\x9bea, astfel, ele au fost reparate \xc8\x99i au intrat \xc3\xaenapoi \xc3\xaen circula\xc8\x9bie c\xc3\xa2teva s\xc4\x83pt\xc4\x83m\xc3\xa2ni mai t\xc3\xa2rziu.\n_START_SECTION_\nT4YU\n_START_PARAGRAPH_\nVarianta iugoslav\xc4\x83 a T4 a \xc3\xaenceput s\xc4\x83 fie livrat\xc4\x83 \xc3\xaen 1967. Cele dou\xc4\x83 vagoane motoare cump\xc4\x83rate ini\xc8\x9bial de capitala Belgrad foloseau echipamentul electric al T4D. Un vagon a revenit dup\xc4\x83 scurt\xc4\x83 vreme la Praga \xc8\x99i a fost folosit pentru excursii turistice. Cel\xc4\x83lalt a fost modificat, transformat \xc3\xaen vagon remorc\xc4\x83 \xc8\x99i expediat la Halle (Saale). \xc3\x8en 1972, 20 de T4 dotate cu echipament sovietic au fost livrate Belgradului, iar aceste vehicule au fost folosite \xc3\xaen ora\xc8\x99 p\xc3\xa2n\xc4\x83 \xc3\xaen 1991. Ast\xc4\x83zi un singur tramvai din Halle se mai afl\xc4\x83 \xc3\xaen func\xc8\x9biune. _NEWLINE_Ora\xc8\x99ul croat Zagreb a cump\xc4\x83rat \xc8\x99i el 95 de vehicule \xc3\xaentre anii 1976 \xc8\x99i 1983, 60 din ele fiind \xc3\xaenc\xc4\x83 \xc3\xaen uz \xc3\xaen ianuarie 2012. Tramvaiele din Zagreb sunt dotate cu un echipament electric similar cu cel al variantei est-germane.'